அசோக்நகர் கிள நூலகத்தின் நூலகர், தீனதயாளனிடம் பேசினோம். "டிசம்பர் பெருவெள்ளத்தில் தரைத்தளத்தில் இருந்த ஒரு லட்சத்து 50 ஆயிரம் புத்தகங்கள் சேதம் அடைந்தன. வாசகர்களுக்கு நூல்கள் வழங்கிய விவரங்கள், அவர்களின் முகவரி அட்டைகள் அனைத்துமே மழை நீரில் சேதமடைந்து விட்டன. முதல் மாடியில் இருந்த குறிப்புதவி புத்தகங்களுக்கு எந்தப் பாதிப்பும் இல்லை. நூலகத்தின் நிலைமையை, துறை அதிகாரிகளிடம் விளக்கினேன். வெள்ளசேதங்களை துப்புரவு செய்வதற்கு ஒருவாரத்துக்கும் மேல் ஆனது. மூன்று மாதங்களில் முதல் மாடியில் நூலகம் செயல்பட ஆரம்பித்துவிட்டது. அதன்பின்னர், மாவட்ட நூலக அதிகாரிகள் உதவியுடன், நன்கொடையாளர்களை அணுகி நூலகத்தைப் புதுப்பித்துள்ளோம். முன்பிருந்ததைவிட நூலகம் புதுப்பொலிவுடன் இருக்கிறது." என்றார்.